**DĖL VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ ROKIŠKIO RAJONO SAVIVALDYBĖS TERITORIJOJE IŠDAVIMĄ NUOSTATŲ PATVIRTINIMO**

2020 m. sausio 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 1 dalimi, Lietuvos Respublikos rinkliavų įstatymo 11 straipsnio 1 dalies 3 punktu, Lietuvos Respublikos ūkio ministro 2013 m. liepos 30 d. įsakymu Nr. 4-670 „Dėl išorinės reklamos įrengimo taisyklių patvirtinimo“, Rokiškio rajono savivaldybės taryba n u s p r e n d ž i a:

1. Patvirtinti Vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimo nuostatus (pridedama).

2. Pripažinti netekusiu galios Rokiškio rajono savivaldybės tarybos 2014 m. lapkričio 28 d. sprendimą Nr. TS-232 „Dėl Rokiškio rajono savivaldybės vietinių rinkliavų nuostatų patvirtinimo“.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

PATVIRTINTA

Rokiškio rajono savivaldybės tarybos

2020 m. sausio 31 d. sprendimu Nr. TS-

**VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ ROKIŠKIO RAJONO SAVIVALDYBĖS TERITORIJOJE IŠDAVIMĄ NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimą nuostatai (toliau – nuostatai) nustato vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimą (toliau – vietinė rinkliava) dydžius, apskaičiavimo, mokėjimo tvarką, lengvatas ir įmokų grąžinimo atvejus rinkliavos mokėtojams.

2. Nuostatuose vartojamos sąvokos:

2.1. **Vietinė rinkliava** – tai Rokiškio rajono savivaldybės (toliau – savivaldybė) tarybos sprendimu nustatyta privaloma įmoka reklaminės veiklos subjektams, pateikusiems paraišką ir turintiems teisę gauti leidimą įrengti išorinę reklamą nustatytu laikotarpiu Rokiškio rajono savivaldybės teritorijoje.

2.2. **Iškaba** – ant ar prie reklamos davėjo buveinės pastato arba reklamos davėjo prekybos ar paslaugų teikimo vietoje ar prie jos įrengiama speciali išorinės reklamos pateikimo priemonė, ant kurios ar kurioje pateikiama informacija: reklamos davėjo pavadinimas ir (arba) reklamos davėjo prekybos ar paslaugų teikimo vietos pavadinimas (parduotuvė, viešbutis, kirpykla ir kt.), ir (arba) parduodamų prekių ar teikiamų paslaugų pavadinimas (avalynė, automobilių remontas ir kt.). Iškaba taip pat laikoma tokios informacijos pateikimo vieta ant reklamos davėjo buveinės arba prekybos ar paslaugų teikimo vietos pastato sienos, langų ar durų. Be nurodytos informacijos, iškaboje gali būti pateikiami prekių ženklas, logotipas, emblema, darbo laikas, reklamos davėjo vardas, pavardė.

2.3. **Išorinė reklama** – reklama, kurios įvairios specialios (stendai, skydai, stulpai, vitrinos ir pan.) ir pritaikytos (pastatų sienos, langai, durys, stogai, laikinieji statiniai, transporto priemonės, oro balionai ir pan.) pateikimo priemonės yra ne patalpose. Išorine reklama taip pat laikoma:

2.3.1. reklama, kurios pateikimo priemonės yra patalpose (vitrinose, langų ir (arba) durų vidinėse pusėse), tačiau ji yra matoma iš lauko pusės;

2.3.2. iškaboje pateikiama informacija.

2.4. **Savivaldybės objektai** – savivaldybei priklausantys ar valdytojo teise valdomi objektai bei viešojo naudojimo teritorijos.

3. Nuostatuose vartojamos sąvokos suprantamos taip, kaip jos apibrėžtos Lietuvos Respublikos reklamos įstatyme, įstatymo įgyvendinamuosiuose teisės aktuose.

4. Rinkliava įskaitoma į savivaldybės biudžetą.

5. Leidimo įrengti išorinę reklamą Rokiškio rajono savivaldybės teritorijoje (toliau – leidimas) išdavimo tvarką nustato Rokiškio rajono savivaldybės administracijos (toliau – administracija) direktoriaus įsakymu patvirtintas Leidimo įrengti išorinę reklamą Rokiškio rajono savivaldybės teritorijoje išdavimo tvarkos aprašas.

**II SKYRIUS**

**RINKLIAVOS DYDŽIAI IR APSKAIČIAVIMO TVARKA**

6. Vietinės rinkliavos dydis už leidimo išdavimą vieniems metams, įrengiant iškabą:

6.1. kai įrengiama iškaba ne daugiau kaip 0,3 kv. m reklamos ploto – 0 eurų;

6.2. kai įrengiama iškaba daugiau kaip 0,3 kv. m reklamos ploto – 10 eurų už kiekvieną papildomą kvadratinį metrą, viršijantį 0,3 kv. m reklamos ploto.

7. Vietinės rinkliavos dydis už leidimo išdavimą vieniems metams, įrengiant 1 kv. m reklamos ploto, kai įrengiama išorinė reklama (išskyrus iškabas):

7.1. ant savivaldybės objektų – 30 eurų;

7.2. ant ne savivaldybės objektų – 10 eurų.

8. Vietinė rinkliava trumpalaikei reklamai (tik 30 dienų) ant savivaldybės objektų – 1 euras vienai dienai už 1 kv. m. reklamos ploto.

9. Vietinė rinkliava, nurodyta nuostatų 7.1 ir 7.2 punktuose, apskaičiuojama pagal formulę:

R = P x D x L, kur:

R – vietinė rinkliava (eurais);

P – reklamos plotas (kvadratiniais metrais);

D – rinkliavos už leidimo išdavimą dydis, kai įrengiamas 1 kv. m reklamos ploto (eurais);

L – leidimo galiojimo terminas.

10. Vietinės rinkliavos suma dvigubinama, jei teisės aktus atitinkanti išorinė reklama įrengta be leidimo.

**III SKYRIUS**

**LENGVATOS VIETINĖS RINKLIAVOS MOKĖTOJAMS**

11. Iš savivaldybės teritorijoje registruotų įmonių vietinė rinkliava renkama tik už išorinės reklamos įrengimą ant savivaldybės objektų.

12. Nuo vietinės rinkliavos atleidžiamos valstybės ir savivaldybės viešosios ir biudžetinės įstaigos.

13. Kultūros ir sporto (nekomercinių) renginių išorinė reklama neapmokestinama.

**IV SKYRIUS**

**VIETINĖS RINKLIAVOS MOKĖJIMO TVARKA**

14. Rinkliava įskaitoma į administracijos vietinės rinkliavos atsiskaitomąją sąskaitą (lėšų gavėjas - Rokiškio rajono savivaldybės administracija, juridinio asmens kodas 188772248).

15. Vietinė rinkliava turi būti sumokėta iki leidimo išdavimo. Nesumokėjus vietinės rinkliavos savivaldybės administracija atsisako išduoti leidimą.

**V SKYRIUS**

**VIETINĖS RINKLIAVOS GRĄŽINIMO IR IŠIEŠKOJIMO TVARKA**

16. Sumokėta vietinė rinkliava arba jos dalis grąžinama, jei:

16.1. sumokėta daugiau, negu savivaldybės tarybos nustatytas rinkliavos dydis;

16.2. administracijos direktorius atsisako išduoti leidimą įrengti išorinę reklamą;

16.3. vietinės rinkliavos mokėtojas pateikia prašymą nutraukti pradėtą leidimo išdavimo procedūrą;

16.4. pasikeitus teisės aktams, reglamentuojantiems išorinę reklamą, vietinės rinkliavos mokėtojas negali pasinaudoti leidimo suteiktomis teisėmis.

17. Sumokėta rinkliava arba jos dalis grąžinama remiantis asmens prašymu, kuriame nurodoma rinkliavos grąžinimo priežastis ir permokėta suma.

18. Leidimo galiojimo metu pašalinus reklamą arba panaikinus leidimo galiojimą už įstatymų ir kitų teisės aktų pažeidimus, sumokėta rinkliava negrąžinama.

19. Nesumokėta vietinė rinkliava iš rinkliavos mokėtojų išieškoma Lietuvos Respublikos įstatymų nustatyta tvarka, įskaitant neteisminį ir teisminį skolų išieškojimą. Jeigu asmuo nesumoka rinkliavos iki šių nuostatų 15 punkte nurodyto leidimo išdavimo momento, administracija atsisako suteikti paslaugą, todėl delspinigiai nenustatomi.

**VI SKYRIUS**

**VIETINĖS RINKLIAVOS RINKIMO KONTROLĖ**

20. Vietinės rinkliavos rinkimą kontroliuoja savivaldybės Kontrolės ir audito tarnyba.

21. Asmenys, pažeidę Lietuvos Respublikos rinkliavų įstatymą, su juo susijusius kitus teisės aktus ir šiuos nuostatus, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS PROJEKTO DĖL VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ ROKIŠKIO RAJONO SAVIVALDYBĖS TERITORIJOJE IŠDAVIMĄ NUOSTATŲ PATVIRTINIMO**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Patvirtinti naujus Vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimą nuostatus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos rinkliavų įstatymas, Lietuvos Respublikos reklamos įstatymas, Lietuvos Respublikos ūkio ministro 2013 m. liepos 30 d. įsakymas Nr. 4-670 „Dėl išorinės reklamos įrengimo taisyklių patvirtinimo“.

**Sprendimo projekto esmė.**

Patvirtinus naujus Vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimo nuostatus bus nustatyti nauji vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimą dydžiai, apskaičiavimo, mokėjimo tvarka, lengvatos ir įmokų grąžinimo atvejai rinkliavos mokėtojams.

Pagrindiniai siūlymai yra šie:

1. Nustatyti lengvatą, kad **iš Rokiškio rajono savivaldybės teritorijoje registruotų įmonių vietinė rinkliava būtų renkama tik už išorinės reklamos įrengimą ant savivaldybės objektų**.
2. Nustatyti lengvatą, kad **kultūros ir sporto (nekomercinių) renginių išorinė reklama būtų neapmokestinama**.

Šiame sprendimo projekte siūlomi vietinės rinkliavos dydžiai nustatyti išanalizavus iki šiol galiojančius vietinės rinkliavos už leidimo įrengti išorinę reklamą Rokiškio rajono savivaldybės teritorijoje dydžius bei remiantis kitų 9 savivaldybių (Biržų rajono, Švenčionių rajono, Anykščių rajono, Kupiškio rajono, Zarasų rajono, Šiaulių rajono, Panevėžio rajono, Ukmergės rajono, Kauno miesto) vietinės rinkliavos už leidimo įrengti išorinę reklamą savivaldybių teritorijose išdavimą nuostatais (pridedamos ištraukos iš savivaldybių nuostatų).

**Galimos pasekmės, priėmus siūlomą tarybos sprendimo projektą:**

**teigiamos** – Vietinės rinkliavos už leidimo įrengti išorinę reklamą Rokiškio rajono savivaldybės teritorijoje išdavimo nuostatai bus suderinti bei atitiks šiuo metu galiojančias teisės normas, žemesnės teisinės galios teisės aktas neprieštaraus aukštesnės teisinės galios teisės aktui;

**neigiamos** – nenumatoma.

**Finansavimo šaltiniai ir lėšų poreikis**. Nėra.

**Kokia sprendimo nauda Rokiškio rajono gyventojams.**

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vyriausioji specialistė Ingrida Trumpaitė